SUN เสิร์ฟสินค้าใหม่ “กล้วยน้ำว้านึ่ง” รุกตลาดพร้อมทาน
SUN เร่งรุกตลาดในประเทศ เดินหน้าเสิร์ฟผลิตภัณฑ์ใหม่ “กล้วยน้ำว้านึ่ง” วางจำหน่าย 17 ก.พ.นี้ เป็นต้นไป เสริมแกร่งธุรกิจ ปี 2565 เต็มสูบ
15 ก.พ. 2565

นายองอาจ กิตติคุณชัย ประธานเจ้าหน้าที่บริหาร บริษัท ซันสวีท จำกัด (มหาชน) หรือ SUN เปิดเผยว่า ในปี 2565 บริษัทฯ ยังคงเดินหน้าเสริมสร้างความแข็งแกร่งตลาดในประเทศอย่างต่อเนื่อง ซึ่งคำนึงถึงความต้องการและประโยชน์ของผู้บริโภค โดยพัฒนาผลิตภัณฑ์พร้อมรับประทาน (Ready to Eat) ภายใต้ตราสินค้า KC จากการแปรรูปผลผลิตทางการเกษตร ที่เน้นคุณภาพ ความสะอาดและสดใหม่ มีคุณประโยชน์ต่อผู้บริโภค
โดยจะเริ่มวางจำหน่ายและสามารถหาซื้อได้ที่ร้านสะดวกซื้อทุกสาขาทั่วประเทศไทย เพื่อสร้างความพึงพอใจ และสอดคล้องตามนโยบายการดำเนินธุรกิจของบริษัท ด้านการขยายโครงสร้างฐานลูกค้าในประเทศให้เติบโต และ ยั่งยืน โดยมีกลยุทธ์ด้านการสื่อสารการตลาด เน้นส่งเสริมด้านการสื่อสารออนไลน์มากขึ้น เพื่อให้ผู้บริโภคเกิดการรับรู้ และเข้าใจในลักษณะเด่นของผลิตภัณฑ์ คาดว่าผลิตภัณฑ์รูปแบบใหม่นี้ จะสามารถสร้างผลตอบแทนให้ธุรกิจเติบโตขึ้น 10-15%
ทั้งนี้จากสถานการณ์การแพร่ระบาดของไวรัส COVID-19 ที่มียาวนานจนถึงปัจจุบัน ทำให้รูปแบบพฤติกรรมและการใช้ชีวิตของผู้บริโภคได้มีการเปลี่ยนแปลงเป็นอย่างมาก ผลิตภัณฑ์พร้อมรับประทานที่มีคุณประโยชน์ต่อสุขภาพ จึงเป็นทางเลือกที่ตอบโจทย์สำหรับผู้บริโภคยุคใหม่
ส่วนของ SUN จึงเปิดตัวผลิตภัณฑ์ใหม่ “กล้วยน้ำว้านึ่ง” ซึ่งมุ่งเน้นให้ความสำคัญของคุณประโยชน์และรสชาติเฉพาะของกล้วยน้ำว้าอีกทั้งยังเป็นตัวช่วยในการลดน้ำหนักได้ดีอีกด้วย ซึ่งเป็นผลไม้ที่อยู่คู่คนไทยมายาวนาน เนื่องจากให้ทั้งพลังงานแล้วยังอุดมไปด้วยเส้นใยอาหาร วิตามินบี 3 วิตามินบี 6 วิตามินบี 12 วิตามินซี โดยมีส่วนช่วยกระตุ้นระบบภูมิต้านทาน และมีแคลเซียม กรดอมิโน อาร์จีนิน ฮีสตีดิน ที่จำเป็นต่อการเจริญเติบโต
สำหรับ “กล้วยน้ำว้านึ่ง” พร้อมรับประทาน ตรา KC คัดสรรมาจากแหล่งปลูกคุณภาพดีที่เน้นคุณประโยชน์มากมาย โดยในภาคเหนือและภาคกลางของประเทศไทยนั้น ผ่านขั้นตอนขบวนการคัดกรองต่างๆ ของทางโรงงาน เพื่อการันตีคุณภาพให้ได้มาตรฐานตามที่ตั้งไว้ โดยเลือกกล้วยน้ำว้าที่ความสุกกำลังดี สีเหลืองนวล เนื้อแน่น นำมานึ่ง จนได้เนื้อกล้วยที่นิ่ม หนึบ มีรสชาติอร่อยจากธรรมชาติ อีกทั้งยังมีการผสมกับเนื้อมะพร้าวอ่อน งาขาวและงาดำ ยิ่งเพิ่มความอร่อยมากยิ่งขึ้น เหมาะสำหรับผู้บริโภคทุกเพศ ทุกวัย โดยจะเริ่มวางจำหน่ายตั้งแต่ 17 กุมภาพันธ์ 2565 เป็นต้นไป